text: Clodius Albinus
  
  publiceret: 2023-07-13 14:51:26+02:00
  Clodius Albinus var romersk kejser fra 193 til 197. Albinus blev udpeget som arvtager af Septimius Severus i 193, men kom senere i krig med sidstnævnte og led nederlag ved Lugdunum i Gallien i 197, hvilket førte til hans død.
  Clodius Albinus blev født i cirka 150 e.v.t. i Hadrumentum (det moderne Sousse i Tunesien). Han udmærkede sig i 180’erne som militærlegat i Dakien (det moderne Rumænien), og blev senere statholder i Britannien, en post som han bestred, da Commodus blev myrdet den 31. december 192.
  Efter at Commodus blev myrdet, blev Pertinax udråbt som kejser, men han blev hurtigt myrdet af prætorianergarden, og Didius Julianus blev udråbt som kejser i stedet. Som en konsekvens af dette blev tre kejsere udråbt: Septimius Severus blev erklæret kejser af soldaterne i Pannonien, Clodius Albinus i Britannien og Pescennius Niger i Syrien. Af denne årsag bliver 193 e.v.t også kaldt ”femkejseråret”.
  Septimius Severus udnyttede sin geografiske position til hurtigt at marchere mod Rom med sine kampklare legioner, hvilket resulterede i Didius Julianus’ død. Septimius Severus indgik nu en alliance med Clodius Albinus: sidstnævnte fik titlen som cæsar, en titel der oftest blev brugt af kejsere til deres børn for på den måde at udpege en tronfølger.
  En cæsar var således en kejser, men en juniorkejser, der var underlagt den regerende kejser, der i stedet havde titlen ”augustus”. Derudover var Albinus og Septimius Severus konsuler sammen i 194, og Albinus tilføjede navnet ”Septimius” til sine egne navne.
  Som en del af aftalen med Septimius Severus, blev Clodius Albinus i Britannien, hvilket gav Septimius Severus frie hænder til at marchere mod den tredje kejser på dette tidspunkt: Pescennius Niger. Septimius Severus vandt en knusende sejr i 194.
  I 195 gjorde Septimius Severus sin søn, den senere kejser Caracalla, til cæsar, og signalerede derved klart, at Clodius Albinus ikke var tiltænkt rollen som hans efterfølger. Dette forårsagede at Clodius Albinus senere krydsede Den Engelske Kanal og tog kontrol med Gallien, hvor han gjorde Lugdunum (det moderne Lyon) til sit hovedsæde.
  Han lykkedes dog ikke med at vinde legionerne ved Rhinen over til sin side, og han led et fatalt nederlag til Septimius Severus ved Lugdunum den 19. februar 197. Herefter begik han selvmord, og Severus fremviste hans afhuggede hoved i Rom, som symbol på sin sejr.
  Mange yderligere detaljer om Clodius Albinus’ liv kan findes i biografien om ham i Historia Augusta, men denne biografi indeholder mange opfundne detaljer, i tråd med den generelle arbejdsmetode i dette værk, og biografien kan således kun i ringe grad bruges til at rekonstruere Albinus’ liv.